Document ID: 32005D0659

KOMISIJAS LĒMUMS
(2005. gada 15. septembris)
par Kopienas finansiālo ieguldījumu vakcinēšanā pret infekciozo katarālo drudzi Francijā 2004. un 2005. gadā
(izziņots ar dokumenta numuru K(2005) 3445)
(Autentisks ir tikai teksts franču valodā)
(2005/659/EK)
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes 2000. gada 20. novembra Direktīvu 2000/75/EK, ar ko paredz īpašus noteikumus infekciozā katarālā drudža kontrolei un apkarošanai (1), un jo īpaši tās 9. panta 2. punktu,
ņemot vērā Padomes 1990. gada 26. jūnija Lēmumu Nr. 90/424/EEK par izdevumiem veterinārijas jomā (2), un jo īpaši tā 3. panta 3., 4. punktu un 5. punkta otro ievilkumu,
tā kā:
(1)
Laikā pēc 2000. gada Francijā un it īpaši Korsikā konstatēti infekciozā katarālā drudža uzliesmojumi.
(2)
Francija 2004. gada 13. septembrī paziņoja par jauniem infekciozā katarālā drudža uzliesmojumiem Korsikā. Tika konstatēti serotipi 2, 4 un 16.
(3)
Infekciozā katarālā drudža uzliesmojumi nopietni apdraud Kopienas ganāmpulku.
(4)
Lai noteiktu uzraudzības un aizsardzības zonas un fiksētu nosacījumus, kādiem jāatbilst dzīvniekiem, kurus izved no šīm zonām, Komisija ir pieņēmusi dažādus lēmumus un jo īpaši pēdējo, proti, 2005. gada 23. maija Lēmumu 2005/393/EK (3) par uzraudzības un aizsardzības zonām saistībā ar infekciozo katarālo drudzi un par nosacījumiem, ko piemēro pārvadājumiem no šīm zonām vai caur tām.
(5)
Tā kā runa ir par slimību, ko pārnēsā odi, no visiem pasākumiem, kas paredzēti Lēmuma 90/424/EEK 3. panta 2. punktā, atbilstīgi ir tikai tie, kuru mērķis ir vai nu pasargāt dzīvniekus pret slimības pārnēsātājiem (apstrāde ar insekticīdiem laikā, kad pārnēsātāju aktivitāte ir zema), vai arī nolūkā ierobežot epidēmiju veikt profilaktiskus pasākumus, dzīvniekus pārvedot (Lēmums 2005/393/EK). Pret šo slimību uzņēmīgo sugu dzīvnieki jānokauj tikai tad, ja slimība dzīvniekus skārusi klīniski.
(6)
Tā kā vīrusa aprite nav beigusies un vakcīnas darbības laiks ir tikai viens gads, vakcinēšana pret infekciozo katarālo drudzi jāatkārto katru gadu, lai ierobežotu epidēmijas attīstību. Tā kā slimība attīstās, ir lietderīgi veikt vakcinēšanu aizsardzības zonās, kas izveidotas ap slimības uzliesmojumu vietām.
(7)
Vakcinēšana papildus jau veiktajiem pasākumiem ļauj:
a)
samazināt aitu mirstību;
b)
novērst aitu virēmiju un tādējādi ļaujot šīs sugas dzīvniekus pārvadāt no apgabaliem, kuros ir spēkā ierobežojumi.
(8)
Francija iesniedza vakcinēšanas plānu, kurā paredzēta tagad pieejamās jaunās inaktivētās vakcīnas (serotips 2) izmantošana.
(9)
Francija 2004. gada 23. novembrī iesniedza pieteikumu to izdevumu atmaksāšanai, kas ieguldīti vakcinēšanā pret šo slimību. Saskaņā ar pašreizējo informāciju tika iegādātas ap 300 000 devu inaktivētās serotipa 2 vakcīnas.
(10)
Kopienas ieguldījumam jābūt 100 % no vakcīnas piegādes izmaksām un 50 % no vakcinēšanas izmaksām. Gaidot, kamēr Komisija veiks pārbaudes, jau tagad jānosaka Kopienas finansiālā atbalsta pirmās iemaksas summa.
(11)
Saskaņā ar 3. panta 2. punktu Padomes 1999. gada 17. maija Regulā (EK) Nr. 1258/1999 par kopējās lauksaimniecības politikas finansēšanu (4), veterināros un augu aizsardzības pasākumus, kurus veic saskaņā ar Kopienas noteikumiem, finansē Eiropas Lauksaimniecības virzības un garantiju fonda Garantiju nodaļa. Finanšu kontrolei piemēro minētās regulas 8. un 9. pantu.
(12)
Kopienas finansiālo ieguldījumu izmaksā ar noteikumu, ka plānotie pasākumi ir veikti faktiski un ka attiecīgās iestādes noteiktajā laikā sniedz visu nepieciešamo informāciju.
(13)
Francijas iestādes pilnībā izpildījušas Padomes Lēmuma 90/424/EEK 3. pantā minētās tehniskās un administratīvās prasības.
(14)
Šajā lēmumā paredzētie pasākumi ir saskaņā ar Pārtikas aprites un dzīvnieku veselības pastāvīgās komitejas atzinumu,
IR PIEŅĒMUSI ŠO LĒMUMU.
1. pants
Vakcinēšanas kampaņas apstiprinājums
Francijas īstenotā vakcinēšanas kampaņa pret infekciozo katarālo drudzi Korsikā Lēmuma 2005/393/EK I pielikumā uzskaitītajos apgabalos ir apstiprināta.
2. pants
Francijai piešķirtais Kopienas finansiālais ieguldījums
Lai apkarotu infekciozo katarālo drudzi 2004. gadā un 2005. gada pirmajā pusgadā, Francija vakcinēšanai pret infekciozo katarālo drudzi Korsikā var saņemt no Kopienas finansiālu atbalstu šādā apmērā:
-
100 % no 300 000 devu inaktivētās serotipa 2 vakcīnas iegādes izdevumiem (izņemot PVN),
-
50 % no šajā vakcinēšanā īpaši nodarbinātā personāla darba algās un atlīdzībās izmaksātās summas, kā arī 50 % no šīs vakcinēšanas īstenošanas (palīgmateriālu) tiešajiem izdevumiem (izņemot PVN).
3. pants
Definīcija
Šajā lēmumā izmanto šādu definīciju:
“Saprātīgi maksājumi” ir materiāla un pakalpojumu iegādei veiktie maksājumi par cenām, kas proporcionālas pirms vakcinēšanas kampaņas spēkā esošajām tirgus cenām.
4. pants
Finansiālā ieguldījuma izmaksas kārtība
1. Pēc 7. pantā minēto pārbaužu rezultāta saņemšanas 2. pantā minētā Kopienas finansiālā ieguldījuma pirmo iemaksu EUR 150 000 apmērā izdara, pamatojoties uz Francijas iesniegtajiem apstiprinošajiem dokumentiem par dzīvnieku vakcinēšanu.
2. Lēmuma 2. pantā minētā Kopienas finansiālā ieguldījuma atlikumu noteiks vēlākā lēmumā, ko pieņems saskaņā ar Lēmuma 90/424/EEK 41. pantā noteikto procedūru.
5. pants
Kopienas finansiālā ieguldījuma segtie attaisnotie izdevumi
Lēmuma 2. pantā minētais Kopienas finansiālais ieguldījums attiecas tikai uz saprātīgiem un attaisnotiem maksājumiem par 2. pantā minētajiem atļautajiem izdevumiem.
6. pants
Izmaksas nosacījumi un apstiprinoši dokumenti
1. Lēmuma 2. pantā minēto Kopienas finansiālo ieguldījumu izmaksā, ja ir šādi komponenti:
a)
saskaņā ar pielikumu un šā panta 2. punktā noteiktajā laikā iesniegts pieteikums;
b)
lēmuma 2. pantā minēto izdevumu apstiprinoši dokumenti, tostarp epidemioloģisks ziņojums par katru lauku saimniecību, kurā dzīvnieki vakcinēti;
c)
lēmuma 7. pantā paredzētās uz vietas veiktās Komisijas pārbaudes rezultāti.
Šā punkta b) apakšpunktā minētie dokumenti jānodod Komisijai revīzijas veikšanai uz vietas.
2. Šā punkta a) apakšpunktā minētais pieteikums jāiesniedz datnes veidā saskaņā ar pielikumu sešdesmit kalendāro dienu laikā no šā lēmuma pieņemšanas. Ja šo termiņu neievēros, Kopienas finansiālo ieguldījumu samazinās par 25 % par katru kavējuma mēnesi.
7. pants
Komisijas veiktās pārbaudes uz vietas
Komisija sadarbībā ar Francijas iestādēm var veikt pārbaudes uz vietas par pirmajā pantā minēto pasākumu veikšanu un ar tiem saistītajiem izdevumiem.
8. pants
Adresāts
Šis lēmums ir adresēts Francijas Republikai.
Briselē, 2005. gada 15. septembrī

Labels: 0
18
15
6